|  |
| --- |
| Министерски съвет |
| |  |  | | --- | --- | | брой: 63, от дата 18.8.2015 г.   Официален раздел / МИНИСТЕРСКИ СЪВЕТ | стр.2 | |
|  |
|  |
| Постановление № 208 от 10 август 2015 г. за закриване на домове за медико-социални грижи за деца |
|  |
| **ПОСТАНОВЛЕНИЕ № 208 ОТ 10 АВГУСТ 2015 Г.**  **за закриване на домове за медико-социални грижи за деца**  МИНИСТЕРСКИЯТ СЪВЕТ  ПОСТАНОВИ:  **Чл. 1.** Закрива Дома за медико-социални грижи за деца – Габрово, Дома за медико-социални грижи за деца – Монтана, Дома за медико-социални грижи за деца – Пазарджик, Дома за медико-социални грижи за деца – Перник, Дома за медико-социални грижи за деца – Пловдив, Дома за медико-социални грижи за деца – Русе, Дома за медико-социални грижи за деца – Търговище, и Дома за медико-социални грижи за деца „Света Параскева“ – София, считано от 1 октомври 2015 г.  **Чл. 2.** Министърът на здравеопазването да определи състава на ликвидационните комисии и да сключи договор с членовете им до 15 октомври 2015 г.  **Чл. 3.** Ликвидационните комисии да извършат всички действия по ликвидация на лечебните заведения по чл. 1 до 31 март 2016 г.  **Чл. 4.** Трудовите правоотношения на работещите в лечебните заведения по чл. 1 да се уредят съгласно чл. 328, ал. 1, т. 1 от Кодекса на труда.  **Чл. 5.** (1) Разходите за ликвидацията на лечебните заведения по чл. 1, включително за обезщетенията по Кодекса на труда, се изплащат от бюджета на Министерството на здравеопазването.  (2) Активите, пасивите, архивът, както и другите права и задължения на закритите домове за медико-социални грижи за деца се поемат от Министерството на здравеопазването.  **Преходни и заключителни разпоредби**  **§ 1.** В Правилника за прилагане на Закона за социално подпомагане, приет с Постановление № 243 на Министерския съвет от 1998 г. (обн., ДВ, бр. 133 от 1998 г.; изм. и доп., бр. 38, 42 и 112 от 1999 г., бр. 30, 48 и 98 от 2000 г.; попр., бр. 100 от 2000 г.; изм. и доп., бр. 19 и 97 от 2001 г., бр. 26, 46, 81 и 118 от 2002 г., бр. 40 от 2003 г., бр. 115 от 2004 г., бр. 31 и 103 от 2005 г., бр. 54 и 93 от 2006 г., бр. 101 от 2007 г., бр. 26 от 2009 г., бр. 27, 41, 43, 45 и 50 от 2010 г., бр. 63 от 2011 г., бр. 17 и 73 от 2013 г. и бр. 55 от 2014 г.), в глава трета се създава чл. 41а:  „Чл. 41а. (1) В център за настаняване от семеен тип за деца/младежи с увреждания могат да бъдат настанявани и деца/младежи с увреждания с потребност от постоянни медицински грижи по реда на чл. 40а въз основа на специализирана експертна оценка на здравословното състояние и потребностите от постоянни медицински грижи, извършена от лечебно заведение за болнична помощ, определено със заповед на министъра на здравеопазването.  (2) Настаняване по ал. 1 се извършва, в случай че детето/младежът има тежък функционален дефицит на орган и/или система и са налице следните условия:  1. в центъра е осигурена 24-часова непрекъсната грижа от медицинска сестра и е гарантирана 24-часова възможност за консултация с лекар, назначен в центъра или осигурен от лечебно заведение по ал. 1;  2. решението на общинския съвет/заповедта за откриване на центъра за настаняване от семеен тип за деца/младежи с увреждания е/са съгласувани с министъра на здравеопазването и в тях изрично е посочено, че в центъра могат да се настаняват деца/младежи с увреждания с потребност от постоянни медицински грижи;  3. центърът разполага с необходимото оборудване за обезпечаване на здравните потребности на децата/младежите с увреждания с потребност от постоянни медицински грижи.  (3) Лечебните заведения по ал. 1 осъществяват следните дейности:  1. специализирана експертна оценка на здравословното състояние и потребностите на деца/младежи с увреждания от постоянни медицински грижи, въз основа на която се извършва настаняване в център за настаняване от семеен тип за деца/младежи с увреждания;  2. периодична оценка, минимум веднъж седмично, на здравното състояние на настанените в център за настаняване от семеен тип за деца/младежи с увреждания;  3. участие в изготвянето и актуализирането на плановете за медицински грижи на настанените в център за настаняване от семеен тип за деца/младежи с увреждания;  4. консултиране на дирекция „Социално подпомагане“ при разработването на индивидуалните планове за действие на настанените в център за настаняване от семеен тип за деца/младежи с увреждания и на доставчика на социалната услуга при разработването на индивидуалните планове за грижи;  5. предоставяне на предписания на работещите в център за настаняване от семеен тип за деца/младежи с увреждания медицински сестри по отношение на медицинските и здравните дейности, необходими за настанените деца/младежи с увреждания, както и осигуряване на дежурства от медицински сестри, при необходимост;  6. осъществяване на консултативна помощ, диагностика и лечение на настанените в център за настаняване от семеен тип за деца/младежи с увреждания;  7. хоспитализация на настанените в център за настаняване от семеен тип за деца/младежи с увреждания, при необходимост;  8. съдействие за превеждане на настанените в център за настаняване от семеен тип за деца/младежи с увреждания в лечебни заведения при необходимост от диагностика и лечение в структури с по-високо ниво на компетентност.  (4) Извършването на дейностите по ал. 3 се финансира от бюджета на Министерството на здравеопазването по критерии и ред, определени с методика на министъра на здравеопазването.   (5) Центровете за настаняване от семеен тип за деца/младежи с увреждания, в които се отглеждат деца/младежи с потребност от постоянни медицински грижи, осигуряват постоянните медицински грижи при спазване на методика на министъра на здравеопазването. Методиката съдържа и изисквания за необходимото обзавеждане и оборудване за обезпечаване на потребностите на децата/младежите от постоянни медицински грижи.  (6) Контролът по спазването на методиката по ал. 5 се осъществява от регионалните здравни инспекции.“  **§ 2.** В приложението към чл. 2, ал. 2, т. 9 и ал. 3 от Постановление № 256 на Министерския съвет от 2009 г. за приемане на Устройствен правилник на Министерството на здравеопазването (обн., ДВ, бр. 88 от 2009 г.; изм. и доп., бр. 98 от 2009 г., бр. 27 и 64 от 2010 г., бр. 2, 5, 15, 38, 41 и 59 от 2011 г., бр. 101 и 103 от 2012 г., бр. 30 и 67 от 2013 г., бр. 24, 81 и 84 от 2014 г. и бр. 27, 47, 53 и 60 от 2015 г.) на ред с пореден № 20, в колона „Численост на персонала“ числото „1616“ се заменя с „1426“.  **§ 3.** В срок до 30 дни от влизането в сила на това постановление министърът на здравеопазването издава:  1. Заповедта по чл. 41а, ал. 1 от Правилника за прилагане на Закона за социално подпомагане.  2. Методиката по чл. 41а, ал. 5 от Правилника за прилагане на Закона за социално подпомагане.  **§ 4.** Кметовете на общините Габрово, Монтана, Пазарджик, Перник, Пловдив, София, Русе и Търговище в срок до 30 дни от влизането в сила на това постановление предприемат необходимите действия за приемане на решения от общинските съвети за откриване като местна дейност на социалната услуга център за настаняване от семеен тип за деца/младежи с увреждания съгласно изискванията на чл. 41а, ал. 2, т. 2 от Правилника за прилагане на Закона за социално подпомагане в сградите на изградените центрове в градовете Габрово, Монтана, Пазарджик, Перник, Пловдив, София, Русе и Търговище по Проект „Преструктуриране на ДМСГД“, финансиран по Оперативна програма „Регионално развитие“ 2007 – 2013 г., във връзка с изпълнение на схема „Шанс за щастливо бъдеще“ по Оперативна програма „Развитие на човешките ресурси“ 2007 – 2013 г.  **§ 5.** Настаняването в социални услуги в общността от резидентен тип на деца/младежи с увреждания с потребност от постоянни медицински грижи се допуска само в центровете по § 4.  **§ 6.** Центровете по § 4 се финансират по Компонент 2 „Разкриване на иновативни интегрирани услуги за деинституционализация и превенция на изоставянето на деца от 0 до 3 години“ на процедура „Шанс за щастливо бъдеще“ по Оперативна програма „Развитие на човешките ресурси“ 2007 – 2013 г. до определения в процедурата срок.  **§ 7.** След изтичането на срока по § 6 Министерството на здравеопазването осигурява финансиране на центровете по § 4 за 2015 г. чрез бюджетите на съответните общини въз основа на взаимно предложение на съответните първостепенни разпоредители с бюджет по реда на чл. 110, ал. 4 от Закона за публичните финанси.  **§ 8.** За развитието на общинско ниво на центровете по § 4 през 2016 г. кметовете на общините Габрово, Монтана, Пазарджик, Перник, Пловдив, София, Русе и Търговище могат да предприемат необходимите действия пред съответните общински съвети съгласно чл. 36в, ал. 3 от Правилника за прилагане на Закона за социално подпомагане.  **§ 9.** Постановлението се приема на основание чл. 52, ал. 1 от Закона за лечебните заведения и чл. 3, ал. 1 от Наредбата за условията и реда за ликвидация на лечебните заведения по чл. 5, ал. 1 от Закона за лечебните заведения, приета с Постановление № 28 на Министерския съвет от 2000 г. (обн., ДВ, бр. 20 от 2000 г.; изм. и доп., бр. 16 от 2001 г., бр. 96 от 2005 г., бр. 84 от 2007 г. и бр. 44 от 2013 г.).  **§ 10.** Постановлението влиза в сила от деня на обнародването му в „Държавен вестник“.  Министър-председател: **Бойко Борисов**  За главен секретар на Министерския съвет: **Веселин Даков**  5364 |
|  |